b'\n_START_ARTICLE_\nSv. Jakob, Preddvor\n_START_PARAGRAPH_\nSv. Jakob (961 m) je med pohodniki priljubljena vzpetina nad Preddvorom. Vzpetina je dobila ime po istoimenski cerkvici iz 15. stoletja, ki stoji na samem vrhu.\n_START_SECTION_\nDostop\n_START_PARAGRAPH_\nNajpogostej\xc5\xa1i dostop na vzpetino je skozi Preddvor, naselje Hrib ter mimo gradu Turn. Pot od parkiri\xc5\xa1\xc4\x8da pri gradu do vrha povpre\xc4\x8den pohodnik opravi v pribli\xc5\xbeno 45 minutah.\n_START_SECTION_\nCerkev\n_START_PARAGRAPH_\nNajzgodnej\xc5\xa1i zapisi o cerkvici segajo v 15. stoletje. Njena notranjost je poslikana z gotskimi freskami, na katerih so upodobljeni prizori iz biblije in podoba sv. Kri\xc5\xa1tofa._NEWLINE_Cerkev je bila skozi \xc4\x8das ve\xc4\x8dkrat obnovljena. Sedanji oltar je bil izdelan leta 1886.\n_START_SECTION_\nArheolo\xc5\xa1ko najdi\xc5\xa1\xc4\x8de\n_START_PARAGRAPH_\nZahodno od cerkve je bilo leta 1985 odkrito arheolo\xc5\xa1ko najdi\xc5\xa1\xc4\x8de iz poznoanti\xc4\x8dne dobe (5.\xe2\x80\x937. stoletje n. \xc5\xa1t.). Najdeni so bili razli\xc4\x8dni predmeti staroselcev (ko\xc5\xa1\xc4\x8den glavnik, ostanki oglja, kosti doma\xc4\x8dih \xc5\xbeivali, ostanki steklenih \xc4\x8da\xc5\xa1 in kerami\xc4\x8dnih posod, \xc5\xbeelezna pu\xc5\xa1\xc4\x8dica, okroglo kovinsko zrcalo ...).\n_START_SECTION_\nPlaninska ko\xc4\x8da\n_START_PARAGRAPH_\nOb sami cerkvici na pogori\xc5\xa1\xc4\x8du nekdanje me\xc5\xbenarije od leta 1988 stoji tudi planinska ko\xc4\x8da Iskra. Ime je ko\xc4\x8da dobila, ker so jo zgradili delavci kranjskih Iskrinih obratov, ob pomo\xc4\x8di dijakov in zaposlenih srednje \xc5\xa1ole Iskra (danes T\xc5\xa0C Kranj).\n_START_SECTION_\nRazgled\n_START_PARAGRAPH_\nZ razgledne planjave pred planinsko ko\xc4\x8do se odpira razgled po ravnicah proti Kranju, Ljubljani in \xc5\xa0kofji Loki. Izza Jakoba pa se dviga pobo\xc4\x8dje, imenovano Zaplata, z izstopajo\xc4\x8dim Hudi\xc4\x8devim bor\xc5\xa1tom.'